Document ID: 32006R1227

KOMISJONI MÄÄRUS (EÜ) nr 1227/2006,
14. august 2006,
millega tühistatakse määrus (EMÜ) nr 700/88, milles sätestatakse teatavate Küproselt, Iisraelist, Jordaaniast, Marokost ning Jordani Läänekaldalt ja Gaza sektorist pärit lillekasvatustoodete ühendusse importimise korra üksikasjalikud rakenduseeskirjad
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 21. detsembri 1987. aasta määrust (EMÜ) nr 4088/87, milles määratakse kindlaks teatavate Küproselt, Iisraelist, Jordaaniast, Marokost ning Jordani Läänekaldalt ja Gaza sektorist pärit lillede impordi soodustollimaksude kohaldamise tingimused, (1) eriti selle artiklit 5,
ning arvestades järgmist:
(1)
Küpros astus ühendusse 1. mail 2004.
(2)
Euroopa Ühenduse ja Iisraeli Riigi vahel kirjavahetuse teel sõlmitud kokkuleppega, milles käsitletakse vastastikuseid liberaliseerimismeetmeid ning EÜ ja Iisraeli vahelise assotsiatsioonilepingu protokollide nr 1 ja 2 asendamist, (2) mis on kinnitatud nõukogu otsusega 2003/917/EÜ, (3) nähakse ette soodustingimused Iisraelist pärinevate lillede importimisel alates 1. jaanuarist 2004.
(3)
Kirjavahetuse teel sõlmitud kokkuleppega Euroopa Ühenduse ja Maroko Kuningriigi vahel, milles käsitletakse vastastikuseid liberaliseerimismeetmeid ning EÜ ja Maroko vahelise assotsiatsioonilepingu põllumajandusprotokollide asendamist, (4) mis on kinnitatud nõukogu otsusega 2003/914/EÜ, (5) nähakse ette soodustingimused Marokost pärinevate lillede importimisel alates 1. jaanuarist 2004.
(4)
Kirjavahetuse teel sõlmitud kokkuleppega Euroopa Ühenduse ning Jordani Läänekalda ja Gaza sektori Palestiina omavalitsuse nimel toimiva Palestiina Vabastusorganisatsiooni (PVO) vahel vastastikuste liberaliseerimismeetmete ning EÜ ja Palestiina omavalitsuse ajutise assotsiatsioonilepingu protokollide nr 1 ja 2 asendamise kohta, (6) mis on kinnitatud nõukogu otsusega 2005/4/EÜ, (7) nähakse ette soodustingimused Jordani Läänekaldalt ja Gaza sektorist pärinevate lillede importimisel alates 1. jaanuarist 2005.
(5)
Euroopa Ühenduse ja Jordaania Hašimiidi Kuningriigi vahel kirjavahetuse teel sõlmitud kokkuleppega vastastikuste liberaliseerimismeetmete ning EÜ ja Jordaania assotsiatsioonilepingu ning nimetatud lepingu I, II, III ja IV lisa ning protokollide nr 1 ja 2 muutmise kohta, (8) mis on kinnitatud nõukogu otsusega 2006/67/EÜ, (9) nähakse ette soodustingimused Jordaaniast pärinevate lillede importimisel alates 1. jaanuarist 2006.
(6)
Küproselt, Iisraelist, Jordaaniast, Marokost ning Jordani Läänekaldalt ja Gaza sektorist pärit lillekasvatustoodete ühendusse importimise korra üksikasjalikud rakenduseeskirjad, mis olid ette nähtud komisjoni määrusega (EMÜ) nr 700/88, (10) ja teised korraldusmeetmed ei ole seetõttu enam vajalikud.
(7)
Seepärast tuleks määrus (EMÜ) nr 700/88 kehtetuks tunnistada.
(8)
Käesoleva määrusega ettenähtud meede on kooskõlas elustaimede korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrus (EMÜ) nr 700/88 tunnistatakse kehtetuks.
Artikkel 2
Käesolev määrus jõustub selle Euroopa Liidu Teatajas avaldamise päeval.
Seda kohaldatakse alates 1. jaanuarist 2006.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 14. august 2006

Labels: 11
3
6
18
15